王德輔邀飲新醅予與陳用賓老輒先醉座上分韻得水字
作者：林景熙
朝代：宋

paragraphs: 朔風號枯林，吹寒入肌髓。
江湖客影孤，况復懷萬里。
白戰不持鐵，何以破愁壘。
惟有無功鄉，歲暮足可恃。
良朋邀我游，瓦盤列山卉。
軋軋鳴珠泉，灧灧浮翠蟻。
初疑變氣候，漸覺忘我爾。
一觴復一觴，頹然兩衰齒。
桓桓諸少年，互爵方未已。
雖醉不敢譁，諧談亦書史。
所以柴桑翁，濁醪有妙理。
我渴夢西泠，攀條嚼冰蕊。
醒來步虛廊，天空月在水。